Danmark nærmere deltagelse i bankunionen efter europæisk aftale

Politik Eksklusivt for kunder

Med vedtagelsen af en ny bankpakke i EU, der reducerer risiko for finansielle institutioner, kom Danmark et stort skridt nærmere deltagelse i bankunionen.



Det slog en tilfreds finansminister Kristian Jensen (V) fast, da han fredag forlod mødet med sine 27 kolleger.



"Det er kommet et meget langt skridt længere frem. Det er klart, at en dansk prioritet har været, at vi skulle reducere risiciene. Vi skulle have styr på de dårlige banker og lån, inden vi skulle begynde at snakke om dansk deltagelse i bankunionen, og det har vi fået nu," sagde Kristian Jensen, der dog understregede, at der tidligst vil komme en endelig dansk stillingtagen efter rapporten fra regeringens udvalg næste sommer.



Efter 18 måneders forhandlinger blev EU's 28 finansministre fredag enige om en bankpakke, der bl.a. skærper kapitalkravene for bankerne, krav til bankernes gearing samt skærpede krav ift. markedsrisiko, som er den risiko et institut har via kursudsving på finansielle instrumenter som aktier og obligationer.



Aftalen ligger ifølge finansministeren tæt op af de danske ønsker, og tager højde for den særlige danske realkreditinstitution. Overordnet set bliver det mindre sandsynligt, at skatteyderne igen risikerer at hæfte for krise i den finansielle sektor, vurderer Kristian Jensen.



"Vi får reduceret risici i den finansielle sektor, og vi får slået et helt simpelt princip fast, nemlig at hvis der er kriser i banksektoren, så er det aktionærerne der skal betale og ikke skatteyderne. Det har været vigtigt for os at holde fast i hele vejen igennem, og derfor har det også taget noget tid. Det er slået fast nu, og derfor har det været en rigtig god beslutning, der er taget af rådet i dag," siger han.



Finans Danmark tilfredse



Også Sinne Conan, europapolitisk chef hos Finans Danmark er der tilfredshed at spore med vedtagelsen.



"Det skaber en ønsket klarhed over det komplicerede område, som bankpakken dækker. Vi noterer os også med tilfredshed, at den danske indsats i Bruxelles har båret frugt. De tekniske knaster, der set fra dansk side har været i udspillet undervejs, er fjernet og dermed er der taget hensyn til den sikre finansieringsmodel, vi har i Danmark," lyder det fra Sinne Conan, der tilføjer at bankpakken er væsentlig for bankunionens udvikling, men at Finans Danmark fortsat ser store knaster forude.



"Det er vigtigt, at implementeringen af Basel IV lander på en måde som tager hensyn til det europæiske banklandskab, herunder at der fortsat er plads til små banker," fortæller Sinne Conan.



Bankpakken mangler fortsat at vedtages endeligt i forhandlinger med Europa-Parlamentet.











